Aalborg Håndbold fortsatte god stime i herrernes håndboldliga.

Aalborg Håndbold lægger pres på fynske GOG i toppen af landets bedste håndboldrække for herrer, HTH Herreligaen, efter at nordjyderne fredag aften besejrede SønderjyskE hjemme i Gigantium. Stefan Madsens tropper øgede dermed forspringet ned til GOG, der ligger på andenpladsen i ligaen, til fire point. Det fynske mandskab skal dermed vinde søndagens udekamp mod Ribe-Esbjerg for at holde Aalborg Håndbold i kort snor. Sejren var aldrig i fare for Aalborg Håndbold i fredagens hjemmekamp, som nordjyderne vandt med 34-23. Grundlagde sejren tidligt Aalborgenserne fik en drømmestart på kampen ved at bringe sig foran med hele 9-1. En føring, som ganske vist skrumpede lidt i løbet af første halvleg, men som stadig dannede fundamentet for en pauseføring på 18-12. I anden halvleg lagde værterne også godt fra land og øgede føringen til 26-13. Sønderjyderne kom aldrig for alvor tættere på, så spændingen om kampens udfald udeblev. Aalborgs mål blev fordelt mellem særligt en håndfuld spillere. Nordjydernes topscorer i kampen blev svenske Lukas Sandell med syv scoringer. Sejren over SønderjyskE var Aalborgs sjette på stribe i ligaen, hvor nordjyderne har vundet 18 ud af 21 kampe. Der resterer fem kampe i grundspillet, hvor Aalborg Håndbold altså står med gode kort på hånden i forhold til at slutte på førstepladsen.